Приложение № 6

Проект!

ДОГОВОР

Днес, 2018 г., в гр. София, между:

НАРОДНОТО СЪБРАНИЕ НА РЕПУБЛИКА БЪЛГАРИЯ, гр. София
1169, пл. „Народно събрание“ 2, ЕИК по БУЛСТАТ № 000695018, идентификационен № по ДДС BG 000695018, представлявано от …………………, наричано по-нататък в договора ВЪЗЛОЖИТЕЛ, от една страна, и

…………………………………….., със седалище и адрес на управление: ……………..........., вписано в търговския регистър на Агенцията по вписванията с ЕИК ............., идентификационен № по ДДС ...................., представляван(о) от .........................., определен(о) за изпълнител на обществената поръчка със заповед № …………., наричано по-нататък в договора ИЗПЪЛНИТЕЛ, от друга страна,

на основание чл. 112 и следващите от глава тринадесета, раздел ІІ от Закона за обществените поръчки (ЗОП) се сключи настоящият договор за следното:

**I. ПРЕДМЕТ НА ДОГОВОРА**

**Чл. 1. (1)** Възложителят възлага, а Изпълнителят приема при условията на този договор да доставя хигиенни материали по обособена/и позиция/и № …., наричани по-долу за краткост „стоки/те“, съобразно изискванията на Възложителя, посочени в Техническите спецификации - Приложение № .... към договора, Техническото и Ценово предложение – Приложения №.... към договора.

**(2)** Доставката на стоките се извършва периодично, като общото количество стоки се разпределя в месечни квоти, съгласно заявките на Възложителя.

**II. СРОКОВЕ. МЯСТО НА ИЗПЪЛНЕНИЕ.**

**Чл. 2. (1)** Настоящият договор влиза в сила на датата на регистрирането му в деловодната система на Възложителя, която се поставя на всички екземпляри.

**(2)** Срокът за изпълнение на периодичните доставки е 24 (двадесет и четири) месеца, считано от датата на влизането му в сила.

**Чл. 3.** Отделните месечни доставки се извършват в срок до ………….календарни дни (не повече от 7 дни) от получаване от Изпълнителя на писмената заявка на Възложителя.

**Чл. 4.** Място на изпълнение на договора са сградите на Възложителя в гр. София, пл. „Народно събрание“ № 2 и пл. „Княз Александър I“ № 1 и в гр. Велинград, Лечебно- възстановителна база на Народното събрание - Велинград, бул. „Вела Пеева“ № 35.

III. ЦЕНА И НАЧИН НА ПЛАЩАНЕ

**Чл. 5. (1)** Възложителят заплаща на Изпълнителя всяка месечна доставка на база единичните цени на стоките, предложени от Изпълнителя в ценовото му предложение, като обща стойност на договора е в размер ……………… лева без ДДС и …………………. лева с ДДС (наричана по-нататък „Цената“ или „Стойността на Договора“).

**(2)** В единичните цени, предложени от Изпълнителя в ценовото му предложение, е включена стойността на стоките, опаковка и маркировка, вносни мита и такси, транспортни разходи до местоизпълнението, застраховки, товаро-разтоварване и всички други разходи, свързани с изпълнение на съответната доставка в пълен обем.

**Чл. 6.** Възложителят извършва дължимото за всяка месечна доставка плащане в срок до 10 (десет) календарни дни, считано от представянето на подписан приемно-предавателен протокол по чл. 13, ал. 1 от договора и надлежно издадена от ИЗПЪЛНИТЕЛЯ фактура оригинал.

**Чл. 7.** Възложителят извършва плащания по следната сметка на Изпълнителя:

IBAN

BIC

Банка

Титуляр на сметката:

**Чл. 8.** ИЗПЪЛНИТЕЛЯТ е длъжен да уведомява писмено Възложителя за всички последващи промени на банковата му сметка в срок до 2 (два) дни, считано от момента на промяната. В случай че ИЗПЪЛНИТЕЛЯТ не уведоми ВЪЗЛОЖИТЕЛЯ в този срок, счита се, че плащанията по посочената в чл. 7 от договора банкова сметка са надлежно извършени.

IV. ПРАВА И ЗАДЪЛЖЕНИЯ НА ИЗПЪЛНИТЕЛЯ

**Чл. 9.** ИЗПЪЛНИТЕЛЯТ има следните права:

1. при своевременно и точно изпълнение на задълженията си по настоящия договор да получи уговорената цена, в сроковете и при условията на този договор;
2. да изисква разяснения и информация от Възложителя във връзка с изпълнението на поетите задължения по настоящия договор;
3. да получава необходимото съдействие от Възложителя при изпълнение на задълженията си по този договор.

**Чл. 10.** Изпълнителят има следните задължения:

1. да изпълнява доставките, предмет на договора, в срок и качествено, в пълно съответствие с изискванията на Възложителя и представената оферта;
2. при подписване на договора да представи списък с имената и данните от личните карти на служителите си, които ще участват в изпълнението на договора, с оглед получаване на достъп до сградите;
3. да уведомява Възложителя в срок не по-късно от 24 часа преди съответната доставка за готовността си за предаване на стоката и да го покани за приемане по реда на глава VI от договора;
4. да гарантира, че стоките, предмет на този договор, отговарят на действащите нормативни изисквания и български и европейски стандарти за съответния вид стока;
5. да доставя стоки с договорените произход и качество, в стандартна опаковка, предпазваща ги от външни влияния, надлежно етикетирани, с инструкции за дозиране и употреба, и придружени с обичайната техническа и потребителска документация;
6. да предостави на Възложителя дозиращи устройства за артикули № 41 и 42 от списъка-спецификация, посочени в т. 2 от Техническото предложение (Приложение № ... към договора) за общо осем броя миялни машини, за безвъзмездно ползване за срока на договора (само за обособена позиция № 3 от обществената поръчка);
7. да пази имуществото на Възложителя с грижата на добър търговец. За вреди на лица или имущество при или по повод изпълнението на договора отговорността е изцяло на ИЗПЪЛНИТЕЛЯ;
8. да спазва указанията на Възложителя относно изпълнението на дейностите по предмета на поръчката;
9. да третира всяка получена информация във връзка и по повод изпълнението на договора като строго конфиденциална, съответно да не я разкрива пред трети лица;
10. в случай че при изпълнение предмета на настоящия договор, е възложено обработване на лични данни, да поддържа регистър за дейността по обработването им, както и да гарантира, че служителите, ангажирани с изпълнението на договора, са поели ангажимент за поверителност. ИЗПЪЛНИТЕЛЯТ гарантира, че ще подпомага ВЪЗЛОЖИТЕЛЯ в изпълнение на изискванията за сигурност на личните данни по повод настоящия договор, като незабавно го информира при нарушения в сигурността на данните, предоставя адекватна и навременна информация, прилага надлежни технически мерки и т.н.;
11. да изпълнява предмета на договора при стриктно спазване на разпоредбите на действащото законодателство в областта на защита на личните данни, като прилага подходящите технически и организационни мерки за защита правата на субектите на данни ИЗПЪЛНИТЕЛЯТ няма право да превъзлага, както и да включва други обработващи при извършване на каквито и да е дейности по обработването на лични данни, без предварително писмено разрешение на ВЪЗЛОЖИТЕЛЯ;
12. да заличи или върне на възложителя (съобразно писмените указания на възложителя) всички лични данни, предоставени при и по повод изпълнението на договора, в срок до петнадесет дни, считано от получаване на съответния протокол по чл. 13 от договора;
13. да сключи договор за подизпълнение с подизпълнителя(ите), посочен(и) в офертата, по реда и при условията на раздел VII от глава трета на ЗОП. В срок до три календарни дни от сключването на договор за подизпълнение или на допълнително споразумение за замяна на посочен в офертата подизпълнител, изпълнителят изпраща копие от договора или от допълнителното споразумение на възложителя заедно с доказателства, че са изпълнени условията по чл. 66, ал. 2 и ал. 11 ЗОП. Подизпълнителите нямат право да превъзлагат една или повече от дейностите, които са включени в предмета на договора за подизпълнение;
14. Замяна или включване на подизпълнител по време на изпълнение на настоящия договор се допуска по изключение, когато възникне необходимост, ако са изпълнени едновременно следните условия:

а) за новия подизпълнител не са налице основанията за отстраняване в процедурата;

б) новият подизпълнител отговаря на критериите за подбор, на които е отговарял предишният подизпълнител, включително по отношение на дела и вида на дейностите, които ще изпълнява, коригирани съобразно изпълнените до момента дейности.

**15.** Сключването на договор за подизпълнение не освобождава Изпълнителя от отговорността му за изпълнение на настоящия договор.

V. ПРАВА И ЗАДЪЛЖЕНИЯ НА ВЪЗЛОЖИТЕЛЯ

**Чл. 11.** Възложителят има следните права и задължения:

1. да иска от Изпълнителя да изпълнява доставките, предмет на договора, в срок и без отклонения от договорените изисквания;
2. да получава информация по всяко време относно подготовката, хода и организацията по изпълнението на доставките, предмет на договора;
3. да осъществява контрол по изпълнението на договора, като с това не нарушава оперативната самостоятелност на Изпълнителя;
4. при необходимост, да заяви по-голямо количество от определеното за даден вид стока в Техническото/ите предложение/я (Приложение/я №... към договора) за сметка намаляването на количеството от друг вид стока в рамките на договорената в чл. 5, ал. 1 от договора цена;
5. да откаже приемането на доставка, когато Изпълнителят не спазва предложенията, направени в офертата му, изискванията на договора и Техническите спецификации, докато ИЗПЪЛНИТЕЛЯТ не изпълни изцяло своите задължения съгласно условията на договора;
6. да изисква от Изпълнителя да сключи и да му представи копие/я от договор/и за подизпълнение с посочения/те в офертата му подизпълнител/и;
7. при необходимост, в качеството си на администратор на лични данни, да изисква от ИЗПЪЛНИТЕЛЯ да го подпомага в изпълнение на изискванията за сигурност на личните данни по повод настоящия договор, като незабавно го информира при нарушения в сигурността на данните, предоставя адекватна и навременна информация, прилага надлежни технически мерки и т.н.

**Чл. 12.** Възложителят има следните задължения:

1. да потвърждава готовността си за приемане на заявеното количество стока на уговореното място и да създава необходимите условия за свободен достъп на ИЗПЪЛНИТЕЛЯ до местоизпълнението на договора;
2. да изготвя писмените заявки до Изпълнителя, като конкретизира вида и количествата стоки за сградите на Народното събрание в гр. София и на Лечебно-възстановителна база на Народното събрание в гр. Велинград;
3. да заплати в договорения срок и при условията на договора дължимото възнаграждение;
4. в качеството си на администратор на лични данни да дава при необходимост допълнителни писмени указания на ИЗПЪЛНИТЕЛЯ при обработването, заличаването/връщането на лични данни по повод конкретната заявка/доставка.

VI. ПРИЕМАНЕ И ПРЕДАВАНЕ

**Чл. 13**. **(1)** Предаването и приемането на стоките по дадена заявка се
извършва в сградите на Народното събрание, гр. София, пл. „Народно събрание“ № 2
и пл. „Княз Александър I“ № 1 и в Лечебно-възстановителна база на
Народното събрание – гр. Велинград, бул. „Вела Пеева“ № 35, съгласно
посоченото от Възложителя място, с приемно-предавателен
протокол, подписан от упълномощените представители на страните. Подписването на протокола удостоверява липсата на рекламации относно явно количествено и/или качествено несъответствие на съответната доставка.

**(2)** При приемането Възложителят има правата по чл. 195 ЗЗД. Той следва да прегледа външния вид на стоките в присъствие на представител на Изпълнителя. Възложителят преглежда стоките с оглед тяхното явно съответствие с вида, качеството и количеството по съответната заявка и при констатиране на несъответствие незабавно уведомява Изпълнителя.

**(3)** В случай на несъответствие/я в изпълнението на доставката с направената заявка, Техническите спецификации и/или офертата на ИЗПЪЛНИТЕЛЯ, страните подписват констативен протокол, в който се описват констатираните несъответствия и се посочва указаният от Възложителя срок за отстраняването им за сметка на изпълнителя.

**Чл. 14.** Собствеността и рискът от случайно погиване или повреждане
на стоките преминават от Изпълнителя към Възложителя от
момента на подписване на приемно-предавателния протокол по ал. 1.

**Чл. 15.** Окончателното изпълнение на договора се констатира с
окончателен двустранен протокол, подписан от упълномощените
представители на страните.

**Чл. 16.** Лицата, упълномощени от Изпълнителя да отговарят за изпълнението на договора, да поддържат пряка и постоянна връзка с Възложителя, да приемат заявки, да приемат рекламации и да подписват съответните протоколи по договора са:………

**Чл. 17.** Лицата, упълномощени от Възложителя, да отговарят за изпълнението на договора, да поддържат пряка и постоянна връзка с Изпълнителя, да отправят заявки, да получават стоките, да правят рекламации и да подписват съответните протоколи по договора са:………..

**Чл. 18.** Когато Изпълнителят е сключил договор/договори за подизпълнение, работата на подизпълнителите се приема от Възложителя в присъствието на Изпълнителя и подизпълнителя по реда и при условията на настоящия Договор, приложими към Изпълнителя.

VII. **РЕКЛАМАЦИИ**

**Чл. 19. (1)** Рекламациите за скрити недостатъци се правят в срок от 30
/тридесет/ дни от приемането на стоките с писмено уведомление до
ИЗПЪЛНИТЕЛЯ, придружено от констативен протокол, съставен и
подписан от технически експерти на Възложителя.

**(2)** При рекламация Изпълнителят заменя некачествената, респективно доставя липсващата стока, изцяло за своя сметка в срок от три работни дни.

**(3)** Изпълнителят има право да направи възражения по записаните в констативния протокол данни и да защити с надлежни доказателства качеството на стоките в срока по ал. 2.

**VIII. ГАРАНЦИЯ ЗА ИЗПЪЛНЕНИЕ.**

**Чл. 20.** ИЗПЪЛНИТЕЛЯТ гарантира изпълнението на произтичащите от настоящия договор свои задължения с гаранция за изпълнение в размер на …………….. лева без ДДС, представляващи 2 % (два процента) / 5 % (пет процента)[[1]](#footnote-1) от стойността на договора по чл. 5, ал. 1.

**Чл. 21.** Изпълнителят представя документ за внесена гаранция за изпълнение към датата на сключване на договора.

**Чл. 22.** Изпълнителят избира формата на гаранцията за изпълнение измежду една от следните: парична сума, внесена по банковата сметка на Възложителя, банкова гаранция или застраховка, която обезпечава изпълнението чрез покритие на отговорността на ИЗПЪЛНИТЕЛЯ.

**Чл. 23.**  Когато гаранцията се представя във вид на парична сума, всички банкови разходи, свързани с преводите на сумата, са за сметка на Изпълнителя, като сумата се внася по следната банкова сметка на ВЪЗЛОЖИТЕЛЯ:

Банка: Българска народна банка

BIC: BNBGBGSD

IBAN: BG49 BNBG 9661 3300 1707 01.

**Чл. 24. (1)** Когато Изпълнителят представя банкова гаранция се представя оригиналът ѝ, като тя е безусловна, неотменяема и непрехвърляема, покрива 100 % (сто процента) от стойността на гаранцията за изпълнението и е със срок на валидност срока на действие на договора, плюс 30 (тридесет) дни. Страните се съгласяват в случай на учредяване на банкова гаранция тя да съдържа условие, че при първо поискване банката следва да заплати сумата по гаранцията независимо от направените възражения и защита, възникващи във връзка с основните задължения. Текстът на банковата гаранция задължително се съгласува с Възложителя.

1. Всички банкови разходи, свързани с обслужването на превода на гаранцията, включително при нейното възстановяване, са за сметка на Изпълнителя.

**Чл. 25.** Застраховката, която обезпечава изпълнението чрез покритие на отговорността на Изпълнителя, е със срок на валидност срока на действие на договора, плюс 30 (тридесет) дни. Възложителят следва да бъде посочен като трето ползващо се лице по тази застраховка. Застраховката следва да покрива отговорността на Изпълнителя при пълно или частично неизпълнение на Договора и не може да бъде използвана за обезпечение на неговата отговорност по друг договор. Разходите по сключването на застрахователния договор и поддържането на валидността на застраховката за изисквания срок, както и по всяко изплащане на застрахователно обезщетение в полза на Възложителя, при наличие на основание за това, са за сметка на Изпълнителя. Текстът на застраховката се съгласува с Възложителя.

**Чл. 26.** Гаранцията за изпълнение се освобождава до 10 (десет)
дни след пълното изпълнение на доставките, предмет на договора,
установено с протокола по чл. 15 от договора.

**Чл. 27.** Възложителят не дължи лихви върху сумите по предоставената гаранция, независимо от формата, под която са предоставени.

**Чл. 28.** Гаранцията не се освобождава от Възложителя, ако в процеса на изпълнение на договора е възникнал спор между страните относно неизпълнение на задълженията на Изпълнителя и въпросът е отнесен за решаване пред съд. При решаване на спора в полза на Възложителя той може да пристъпи към усвояване на гаранцията.

**Чл. 29.** Възложителят има право да усвои изцяло или частично гаранцията за изпълнение, при пълно или частично неизпълнение на задълженията по настоящия договор от страна на ИЗПЪЛНИТЕЛЯ и/или при разваляне или прекратяване на настоящия договор по вина на Изпълнителя. В тези случаи Възложителят има право да задържи от гаранцията за изпълнение суми, покриващи отговорността на Изпълнителя за неизпълнението.

**Чл. 30.** Възложителят има право да усвои от сумата по гаранцията за изпълнение суми, равни на размера на начислените неустойки и обезщетения по настоящия договор, поради неизпълнение на задълженията на Изпълнителя.

**Чл. 31.** Гаранцията не се освобождава от Възложителя, ако в процеса на изпълнение на договора е възникнал спор между страните относно неизпълнение на задълженията на Изпълнителя и въпросът е отнесен за решаване пред съд. При решаване на спора в полза на Възложителя той може да пристъпи към усвояване на гаранцията.

**IX. НЕПРЕОДОЛИМА СИЛА (ФОРСМАЖОР)**

**Чл. 32.** **(1)** Страните по настоящия договор не дължат обезщетение за понесени
вреди и загуби, ако последните са причинени в резултат на непреодолима сила
(форсмажор).

**(2)** Ако страната, която е следвало да изпълни свое задължение по
договора, е била в забава, тя не може да се позовава на непреодолима сила.

**(3)** Непреодолима сила по смисъла на този договор е всяко
непредвидимо и непредотвратимо събитие от извънреден характер и извън
разумния контрол на страните, възникнало след сключване на договора, което
прави изпълнението му невъзможно, в т.ч. непредвидено обстоятелство по
смисъл на § 2, т. 27 от ДР на ЗОП. Сертификатите, издадени от компетентен
орган в държавата, в която са настъпили форсмажорните обстоятелства, ще
представляват доказателство за съществуването и продължителността им.

**(4)** Страната, засегната от непреодолима сила, е длъжна да предприеме всички действия с грижата на добър стопанин, за да намали до минимум понесените вреди и загуби, както и да уведоми писмено другата страна в 7-дневен срок от настъпването на непреодолимата сила. При неуведомяване в срок се дължи обезщетение за настъпилите от това вреди.

**(5)** Не представлява „непреодолима сила“ събитие, причинено по небрежност или чрез умишлено действие на някоя от страните или техни представители и/или служители, както и недостига на парични средства на ВЪЗЛОЖИТЕЛЯ.

X. ПРЕКРАТЯВАНЕ НА ДОГОВОРА

Чл. 33. **(1)** Настоящият договор се прекратява:

1. с изтичане на срока по чл. 2, ал. 2;
2. когато са настъпили съществени промени във финансирането на обществената поръчка – предмет на Договора, извън правомощията на Възложителя, които той не е могъл или не е бил длъжен да предвиди или да предотврати – с писмено уведомление от Възложителя, веднага след настъпване на обстоятелствата;
3. при настъпване на невиновна невъзможност за изпълнение поради непредвидено или непредотвратимо събитие от извънреден характер, възникнало след сключването на Договора(„непреодолима сила“), за което обстоятелство засегнатата страна е длъжна да уведоми другата страна в срок до 7 (седем) дни от настъпване на невъзможността и да представи доказателства;
4. при прекратяване на юридическо лице – страна по договора без правоприемство, по смисъла на законодателството на държавата, в която съответното лице е установено;
5. при условията по чл. 5, ал. 1, т. 3 от ЗИФОДРЮПДРСЛ.

**(2)** Възложителят прекратява Договора в случаите по чл. 118, ал. 1 от ЗОП, без да дължи обезщетение на Изпълнителя за претърпени от прекратяването на Договора вреди, освен ако прекратяването е на основание чл. 118, ал. 1, т. 1 от ЗОП. В последния случай, размерът на обезщетението се определя в протокол или споразумение, подписано от страните, а при непостигане на съгласие – по реда на клаузата за разрешаване на спорове по този Договор.

**Чл. 34. (1)** Договорът може да бъде прекратен:

**1.** по взаимно съгласие на страните, изразено в писмена форма;

**2.** с 10 (десет) дневно предизвестие от страна на Възложителя в случаите, в които Изпълнителят не изпълни заявена месечна доставка или част от нея, забавя системно (повече от три пъти) месечните доставки с повече от 10 (десет) дни и/или системно (повече от три пъти) достави стоки, които не съответстват на договореното качество и технически характеристики или отказва да удовлетвори рекламацииите на Възложителя при условията на раздел VII от договора. В този случай Възложителят усвоява гаранцията за изпълнение, а Изпълнителят дължи неустойка в размер 20 % (двадесет процента) от стойността на неизпълнената част от договора.

**3.** когато за Изпълнителя бъде открито производство по несъстоятелност или ликвидация – по искане на всяка от страните.

**(2)** ВЪЗЛОЖИТЕЛЯТ може да прекрати договора едностранно без предизвестие, ако изпълнителят използва подизпълнител, без да е декларирал това в документите за участие, или използва подизпълнител, който е различен от този, който е посочен, освен в случаите, в които замяната, съответно включването на подизпълнител е извършено със съгласието на Възложителя и в съответствие със ЗОП и настоящия договор;или

**Чл. 35. (1)** Във всички случаи на прекратяване на договора, освен при прекратяване на юридическо лице – страна по договора без правоприемство:

**1.** Възложителят и Изпълнителят съставят констативен протокол за извършената към момента на прекратяване работа и размера на евентуално дължимите плащания и

**2.** Изпълнителят се задължава:

а) да преустанови изпълнение на дейностите, предмет на договора, с изключение на такива дейности, каквито може да бъдат необходими и поискани от Възложителя;

б) да върне на Възложителя всички документи и материали, които са собственост на ВЪЗЛОЖИТЕЛЯ и са били предоставени на Изпълнителя във връзка с предмета на договора.

**(2)**  При предсрочно прекратяване на договора Възложителят е длъжен да заплати на ИЗПЪЛНИТЕЛЯ реално изпълнените и приети по установения ред дейности.

XI. ОТГОВОРНОСТ ЗА НЕИЗПЪЛНЕНИЕ

**Чл. 36.** В случай на забавяне на месечна доставка по вина на
ИЗПЪЛНИТЕЛЯ последният дължи на Възложителя неустойка в
размер 0,5% върху стойността на доставката за всеки просрочен ден, но не
повече от 20 % (двадесет процента).

**Чл. 37.** При некачествено изпълнение на доставка Изпълнителят дължи неустойка в размер 10 % от стойността ѝ.

**Чл. 38**. Възложителят дължи на Изпълнителя неустойка за забавено плащане в размер 0,5 % върху стойността на дадената доставка за всеки просрочен ден, но не повече от 20 % (двадесет процента).

**Чл. 39.** При пълно неизпълнение на конкретна доставка Изпълнителят дължи неустойка в
размер на 30 % от стойността ѝ.

**Чл. 40.** В случаите по чл. 118, ал. 1, т. 2 и т. 3 ЗОП Възложителят не дължи обезщетение за претърпените от Изпълнителя вреди от прекратяването на договора.

**Чл. 41.** Плащането на неустойките, уговорени в този договор, не ограничава правото на изправната страна да търси реално изпълнение и/или обезщетение за понесени вреди и пропуснати ползи в по-голям размер, съгласно приложимото право.

**XII. СЪОБЩЕНИЯ**

**Чл. 42. (1)** Всички съобщения във връзка с този договор са валидни, ако са направени в писмена форма и подписани от упълномощените представители на страните.

**(2)** Адресите на страните по договора са:

На ИЗПЪЛНИТЕЛЯ: ,

п.к , тел ; факс ; e-mail

На ВЪЗЛОЖИТЕЛЯ: ,

п.к , тел ; факс ; e-mail

1. Когато някоя от страните е променила адреса си, посочен по-горе, без да уведоми за новия си адрес другата страна, поканите и съобщенията ще се считат за връчени и когато са изпратени на стария адрес.
2. За дата на съобщението се смята:
* датата на предаване - при ръчно предаване;
* датата, отбелязана на обратната разписка - при изпращане по пощата;
* датата на приемане - при изпращане по факс.

**XIII. ДРУГИ УСЛОВИЯ**

**Чл.** **43.** Изменения в договора могат да бъдат направени при условията и по реда на чл. 116 от ЗОП.

**Чл.** **44.** За неуредените в договора въпроси се прилагат разпоредбите на относимото гражданско законодателство в Република България.

**Чл. 45.** За всеки спор относно съществуването и действието на сключения договор или във връзка с неговото нарушаване, включително спорове и разногласия относно действителността, тълкуването, прекратяването, изпълнението или неизпълнението му, както и за всички въпроси, неуредени в този договор, се прилага българското гражданско и търговско право, като страните уреждат отношенията си чрез споразумение. При непостигане на съгласие спорът се отнася за решаване пред компетентния съд.

**Чл. 46.** Неразделна част от настоящия договора са следните приложения:

1. Технически спецификации;
2. Техническо предложение;
3. Ценово предложение.

Договорът се състави и подписа в два еднообразни екземпляра, по един за всяка от страните.

**ВЪЗЛОЖИТЕЛ: ИЗПЪЛНИТЕЛ**

1. На основание чл. 111, ал. 2 ЗОП когато поръчката се възлага на специализирани предприятия или кооперации на хора с увреждания, гаранцията за изпълнение на договора не може да надвишава две на сто от стойността на договора. [↑](#footnote-ref-1)